google/wiki40b huggingface dataset:
Tansaniit

Tansaniit on tsoisiidi violetne või safiirsinine erim, mida kasutatakse peamiselt vääriskivina.
Tansaniit avastati 1967. aastal Tansaania kirdeosas riigi kõrguselt teise mäe Meru jalamil oleva Arusha linna lähedal.
Esialgu nimetati seda siniseks tsoisiidiks. Ettevõte Tiffany & Co. laskis selle ümber nimetada, et rõhutada kivi haruldust, sest seda leidub peaaegu ainult Tansaanias, samuti selleks, et vältida nime valestihääldamist "sinise suitsiidina", mis mõjuks läbimüügile halvasti.
Tansaniit on märkimisväärselt tugeva trikroismiga. Kivile langev valguskiir jaguneb kolme ossa, millest igaühe lainepikkus on erinev, aga jääb nähtava valguse vahemikku. Need värvid on safiirsinine, lilla ja purpurpunane. Värvus oleneb kristallide orientatsioonist.
Äsja kuumtöödeldud tansaniit on kahevärviline, sinipunane. Lihvimine toob esile ka sinise ja punase vahelised värvitoonid. Kuumtöötlemine toimub temperatuuril 550–700 °C. Tansaniidi kuumtöötlemine on nii üldiselt levinud, et kuumtöötlemata tansaniite peaaegu ei müüdagi, seetõttu ei ole ka mõtet rääkida sellest, kuidas see hinda mõjutab.
Kuumtöödelda ei saa defektidega ehk silmaga nähtavate pragude ja mullidega kive, sest kuumtöötlemise käigus arvatavasti selline kivi kas puruneb või vähemalt need defektid suurenevad veelgi. Kuid see pole kuigi sagedane olukord: üldjuhul tansaniit silmaga nähtavaid defekte ei sisalda. Defektseid tansaniite, nii kuumtöödelduid kui kuumtöötlemata, müüakse suure allahindlusega.
Esoteerikud arvavad, et tansaniit on parim viis leidmaks selgeltnägemise võimet.
Amy Tan

Isiklikku

Ta tutvus tulevase abikaasa Louis DeMatteiga aastal 1974 pimekohtingul; tema abikaasa on jurist.
Vitali Bianki

Vitali Bianki (vene keeles Виталий Валентинович Бианки; 30. jaanuar/11. veebruar 1894 Peterburi – 10. juuni 1959 Leningrad) oli vene laste- ja noorsookirjanik.
Inju mõis

Inju mõis (saksa keeles Innis) oli rüütlimõis Viru-Jaagupi kihelkonnas Virumaal. Tänapäevase haldusjaotuse järgi asub endine mõisasüda Inju külas Vinni vallas Lääne-Viru maakonnas. 
Inju mõis jäi tühjaks 2009. aasta lõpus, kui valmisid Vinni perekodu viis pereelamut ja tegelusmaja. 2011 aastal müüdi Inju mõis Soome perele.
Mõisat on esimest korda mainitud 1479. aastal. 1520. aastast oli mõisa omanik Jürgen Weddwes, 1550. aastast Jürgen Payküll. 17. sajandil oli mõisa omanik Gustav Adolph Mellyn. Aastatel 1877–1919 kuulus mõis Krausedele.
Inju mõisa härrastemaja sai valmis aastal 1894. Arhitektuuriliselt on härrastemaja uusrenessanss-stiilis.
Kalev I. Sepp

Kalev I. Sepp (sündinud 1953) on USA sõjaväelane.
Kalev I. Sepa pere pärineb Narva-Jõesuust.
6. juunil 2003 kaitses Kalev I. Sepp Harvardi Ülikoolis doktoritöö teemal "The Evolution of United States Military Strategy in Central America 1979–1991".
Aastatel 2007–2009 töötas Sepp Pentagonis, tegeledes erioperatsioone ja terrorismivastast sõda puudutavate ülesannetega. Tal on aumedal Salvadori missioonil osalemise eest. Ta on töötanud strateegi ja analüütikuna Iraagi ja Afganistani missioonidel, osaledes muu hulgas USA endise välisministri James Bakeri juhitud eksperdirühma töös.
Praegu töötab Kalev I. Sepp lektorina USA läänerannikul Montereys asuvas koolis U.S. Naval Postgraduate School.

Isiklikku

Kalev Sepal on õde ja vend.
Kaksikud pojad Sulev Grant Sepp ja Yuri Travis Sepp on elukutselised sõjaväelased, kes osalesid Iraagi missioonil.
Latsch

Alajaotus

Latschi vallas asuvad järgmised frazioned (alljaotused, peamiselt külad ja asundused): Goldrain (Coldrano), Morter, St. Martin am Kofel (San Martino al Monte) ja Tarsch (Tarres).

Keeleline jaotus

2011. aasta rahvaloenduse järgi kõneles 97,99% rahvastikust esimese keelena saksa keelt, 1,97% itaalia keelt ja 0,04% ladiini keelt.
Välisuurtükk

Välisuurtükk on mürskudega (algselt kahurikuulidega) tulistav vint- või sileraudne tulirelv, mille tähendus on ajalooliselt korduvalt muutunud. Algselt tähendas see kergeid kahureid, mida liikvel olevad sõjaväed võisid kaasas kanda ja mille tulepositsioone sai lahingu käigus muuta, eristamaks neid raskematest kahuritest, mida kasutati kindluste piiramisel või kaitsel.
Oluline areng välisuurtükkide arengus toimus Kolmekümneaastase sõja ajal, mil Gustav II Adolf paigutas kahurid senistest märkimisväärselt suurematele ratastele, mis võimaldas neid lahingus märkimisväärselt mobiilsemalt kasutada, purustada nende abil koonduvad vastase väed ja anda sellega rünnakueelis oma jalaväele. Napoleoni sõdade käigus kasutas sama võtet Napoleon I. 
Esimese maailmasõja ajaks olid mõningase mobiilsuse omandanud kõik suurtükid – isegi Suur Bertha võis aeglaselt rööbastel liikuda. Tol ajal defineeriti välisuurtükke inglise vägedes kui 4,5-tolliseid ja sellele lähedase kaliibriga suurtükke. Saksamaal oli välisuurtükkide kaliibriks 75–140 mm.
Teise maailmasõja ajal hakati võeti laialdaselt kasutusele mobiilsed haubitsad. Sel ajal hakati välisuurtükkideks nimetama madala tulenurgaga suurtükke. Levinuimad välisuurtükid olid USA 155 mm "Long Tom", Briti 5,5-tolline suurtükk ja Nõukogude välisuurtükk BS-3.
Peale Teist maailmasõda alustas USA sõjavägi 175 millimeetrilise välisuurtüki M107 loomist. Kuigi see oli kallis, kasutati seda välisuurtükki intensiivselt Vietnami sõjas. Üldiselt on välisuurtükid asendatud teiste relvatüüpidega; vaid M107 on veel kasutusel Iisraeli relvajõududes.
Sven Tali

Sven Tali (sündinud 11. novembril 1970) on eesti maali- ja ehtekunstnik. Ta oli Metallikunstnike Liidu esimees 2005- 2008.
Metanool

Mürgisus

Et metanool sarnaneb lõhnalt ja maitselt etüülalkoholi ehk etanooliga, tuleb tihti ette metanoolimürgistusi.
Ensüüm alkoholi dehüdrogenaas lagundab metanooli mürgiseks sipelghappeks ja formaldehüüdiks, mis kahjustavad nägemisnärvi; tagajärjeks võib olla pimedaks jäämine.
Teine oluline kahjustus tekib neerudes.
Kolmas toime, peamine surmapõhjus, on kesknärvisüsteemi depressioon mürgiste metaboliitide tõttu.
Surmavaks annuseks loetakse koguseid alates ~100 ml (rottidele suukaudsel manustamisel LD50 = 5,6 g/kg).
Mürgistuse piiramiseks kasutatakse etanooli, mis toimib maksaensüümidele konkureeriva inhibiitorina, suurema afiinsuse tõttu jääb metanool lagundamata ning eritatakse neerude kaudu.
Kapsarull

Kapsarull on rulli keeratud kapsaleht hakklihatäidisega.
Kapsarullid on tavaline toit ka eesti köögis.
Galaktika-väline astronoomia

Galaktika-väline astronoomia on astronoomia haru, mis käsitleb väljaspool Galaktikat asuvat keskkonda ja selles leiduvaid objekte ning nende hierarhiat. 
Galaktikavälise astronoomia piiriteadus on kosmoloogia.
Voivõv Kodzuv

Voivõv Kodzuv (komi keeles Войвыв кодзув, 'Põhjatäht') on Komi Vabariigis Sõktõvkaris ilmuv komikeelne kirjandus- ja kultuuriajakiri.
Ajakiri on asutatud 1926. aastal ja kandis esialgu nime Ordõm ('Rada'). 1931. aastal sai ajakiri nimeks Udarnik ('Lööktööline'). Sõja ajal ajakiri ei ilmunud, praeguse nime all ilmub alates 1946. aastast.
1971. aastal oli ajakirja trükiarv 5000 eksemplari, praegu on see 960 eksemplari.
Washingtoni maakond (Maine)

Ajalugu

Washingtoni maakond moodustati 25. juunil 1789. aastal. Maakond sai nime esimese Ameerika Ühendriikide presidendi George Washingtoni järgi.
Pagar

Pagar on leiba-saia, pirukaid, küpsiseid ja muid selliseid küpsetisi valmistav oskustöötaja. Kondiitritooteid valmistav pagar on kondiiter ehk suhkrupagar.
MaryAnn Mihychuk

MaryAnn Mihychuk (ukraina keeles Мері-Енн Мігичук; sündinud 27. veebruaril 1955 Vitas) on ukraina päritolu Kanada poliitik, ta on Kanada Liberaalse Partei liige. Ta on 4. novembrist 2015 Kanada tööminister.
Ta sündis aastal 1955 Vitas Manitobas ukraina päritolu vanemate lapsena. Ta lõpetas aastal 1979 Winnipegi Ülikooli bakalaureuse- ja aastal 1984 Brocki Ülikooli magistrikraadiga. Ta on elukutselt sertifitseeritud geoloogiainsener. Ta töötas aastatel 1984–1986 geoloogina Newfoundlandis ja Labradoris ning 1986–1992 geoloogina Manitobas.
5. oktoobrist 1999 kuni 4. novembrini 2003 oli ta Manitoba osariigi kaubandus- ja tööstusminister, 4. novembrist 2003 kuni oli ta samuti minister Manitoba osariigi valitsuses. Aastal 2004 kandideeris ta Winnipegi linnapeaks, kuid ta kaotas valimised Sam Katzile.
4. novembrist 2015 on ta Kanada tööminister. Ta on ka Kanada Parlamendi alamkoja (House of Commons) liige.
Ta oli aastatel 1989–2014 Uue Demokraatliku Partei liige. Aastast 2014 on ta Kanada Liberaalse Partei liige.

Isiklikku

Ta on aastast 1992 abielus Kenneth Marshalliga, neil on kaks tütart ja poeg.
Mehhiko jalgpallikoondis 2002. aasta jalgpalli maailmameistrivõistlustel

Mehhiko jalgpallikoondis 2002. aasta jalgpalli maailmameistrivõistlustel
Mehhiko on osalenud 11 MM-finaalturniiril ja seniseks parimaks saavutuseks finaalturniiride ajaloos on ette näidata siiski vaid pääs veerandfinaali, millega meeskond sai hakkama kahel (1970 ja 1986) korral kodusel pinnal toimunud turniiril. Valiksarja kesiselt alustanud ja kolme erineva peatreeneri käe all esinenud võistkond suutis MM-i pileti lunastada alles viimases kohtumises koduväljakul saadud 3:0 võiduga Hondurase üle.

Peatreener

Javier Aguirre
Mart Laisk

Mart Laisk (aastast 2018 kannab nime Heino Mart Laisk; sündinud 25. septembril 1961) on eesti psühholoog, filminäitleja ja publitsist.
Ta lõpetas aastal 1982 Tartu Kaugõppekeskkooli. ja 2005. aastal Tartu Ülikooli psühholoog-nõustaja diplomiga.

Näitlejana

Mart Laisk on mänginud filmis "Magnus" nimiosalise Magnuse isa.

Isiklikku

Tema isa on akadeemik Agu Laisk ja vend on poliitik Andres Laisk.
Suur-Holmi sadam

Suur-Holmi sadam (Grand Holm Marina) on eravalduses väikesadam Haapsalus aadressil Westmeri tänav 3.
Sadama geograafilised koordinaadid on 58° 57′ 31″ N, 23° 31′ 35″ E
Sadama valdaja on AS Evore ja operaator Ankrupoi OÜ.
Websteri vald

Ajalugu

Vald moodustati 1871. aastal.
Riigihangete vaidlustuskomisjon

Riigihangete vaidlustuskomisjon on sõltumatu ja erapooletu kohtuväline vaidluste lahendamise organ, mis viib läbi riigihangete seaduses sätestatud vaidlustusmenetlust seaduses ettenähtud alustel ja korras. Vaidlustuskomisjoni töökord on kehtestatud riigihalduse ministri 17. juuli 2017 määrusega nr 60 "Riigihangete vaidlustuskomisjoni põhimäärus". Menetlust riigihangete vaidlustuskomisjonis reguleerib riigihangete seaduse 8. peatükk. 
Alates 1. maist 2017 on vaidlustuskomisjon neljaliikmeline: Taivo Kivistik (juhataja), Mart Parind, Ulvi Reimets, Angelika Timusk.
Tania Singer

Tania Singer (sündinud 8. detsembril 1969 Münchenis) on saksa neuroteadlane ja psühholoog, neurofüsioloog Wolf Singeri tütar.
Ta on aastast 2010 Leipzigi Tunnetus- ja Neuroteaduste Max Plancki Instituudi direktor.

Uurimistöö

Ta uurib inimese sotsiaalse käitumise aluseks olevaid neuronaalseid ja hormonaalseid mehhanisme, täpsemalt sotsiaalse tunnetuse ja sotsiaalsete emotsioonide (näiteks empaatia, kaastunne ja õiglustunne) aluseid ning sotsiaalset otsustamist ja kommunikatsiooni, samuti koostöö ja altruistliku käitumise aluseid ning nende lakkamist teatud tingimustes. Tema lähenemine eeldab neuroteaduste, psühholoogia, biopsühholoogia, bioloogia, majandusteaduse, filosoofia ja antropoloogia interdistsiplinaarset koostööd.
Ajakirjas Science ilmus 2004 artikkel, milles Tania Singer esimesena näitas, et ajupiirkonnad, mis on aluseks inimese enda valutöötlemisele, aktiveeruvad ka siis, kui katsealused näevad oma partneri valu. Kaks tema uurimust näitavad, et empaatiaga seotud ajupiirkondade aktiveerumist mõjutab see, kas katsealune peab teist inimest oma rühma kuuluvaks ja kas ta peab teda õiglaselt käituvaks.
Asendusrühm

Asendusrühm (nimetatakse ka rühm, grupp, substituent) on orgaaniliste molekulide struktuuriga seotud mõiste – see on aatom või aatomite rühm, mis asendab tüviühendis vesiniku aatomit. Tüviühendis, see tähendab hargnemata ahelaga atsüklilise või tsüklilise süsivesiniku molekulis, ei ole asendusrühmi, aga kui selles molekulis mõne vesiniku aatomi asemel on mingi teine aatom või aatomite rühm, siis viimaseid vaadeldakse asendusrühmadena.
Asendusrühmad on nii tüviühendi põhiahelaga seotud ainult süsiniku ja vesiniku aatomeid sisaldavad kõrvalahelad (alküülrühmad, arüülrühmad jmt) kui ka heteroaatomeid (O, N, S, Cl, B, Si jt) sisaldavad funktsionaalrühmad. Asendusrühmadega on seotud spetsiifilised elektroonsed (mesomeerne efekt, induktsioonefekt) ja steerilised efektid, mis mõjutavad reaktsioonide kineetikat ja moodustuvate produktide koostist, kui see rühm on seotud reaktsioonitsentriga (α-asendusrühm), aga paljudel juhtudel on mõju ka kaugematel (β-, γ-, δ-, ε-) rühmadel.
Orgaaniliste ühendite süstemaatilised IUPAC-i nimetused tuletatakse nii, et tüviühendi süsiniku aatomid nummerdatakse ja vastava numbriga asendusrühma(de) nimetus(ed) kirjutatakse tüviühendi nimetuse ette. Mõned lihtsad näited (valem, triviaalne nimetus, IUPAC-i nimetus):
PhCH(CH₃)₂ ehk CH₃CH(Ph)CH₃ – kumeen – 2-fenüülpropaan
OHCH(CH₂OH)₂ ehk OHCH₂CH(OH)CH₂OH – glütserool – 1,2,3-propaantriool
CH₂=C(CH₃)C(CH₃)=CH₂ – dimetüülbutadieen – 2,3-dimetüül-1,3-butadieen
(CH₃)₂C(OH)CH₂CH₃ – tert-amüülalkohol – 2-metüül-2-butanool
Ühendite nimetamise lihtsustamiseks on enamesinevate asendusrühmade jaoks kokku lepitud nende triviaalnimetused. Näiteks vinüülrühm, allüülrühm, prenüülrühm, fenüülrühm (sümbol Ph), bensüülrühm (Bn), atsetüülrühm (Ac), alkoksürühm (RO või AlkO), karboksürühm, iso-propüülrühm (i-Pr) tert-butüülrühm (t-Bu) jt. Alküülrühmadel ja funktsionaalrühmadel on IUPAC-i poolt vastuvõetud nimetused.
Keemilise ühendi põhiahelaga seotud (suhteliselt suurt) asendusrühma nimetatakse tihti kõrvalahelaks; polümeeride korral on kõrvalahel kas oligomeerne või polümeerne.

Asendusrühmade sümboleid

Ainete triviaalnimetustes kasutatakse asendusrühmade lihtsustatud sümboleid ja kindla tähendusega eesliiteid, mis iseloomustavad süsinikuskeleti hargnemist või asendusrühmade vastastikust asendit molekulis.
Hello world

Ada

with TEXT_IO;

procedure HELLO is
begin
   TEXT_IO.PUT_LINE ("Hello, world!");
end HELLO;

APL

'Hello, world!'

BASIC

PRINT "Hello, World!"
END

Brainfuck

++++++++[->+++++>+>>++>++>>+++>+<<<<<<
<<]>[->++>+++>+++>+>+>++<<<<<<]>.>+++
++.>----..+++.>----.>.>-.<<<.+++.----
--.<-.>>>+.>>++.

C

#include <stdio.h>
 
int main(void)
{
  printf("Hello, World!\n");
  return 0;
}

C++

#include <iostream>
 
int main()
{
  std::cout << "Hello, World!" << std::endl;
}

C#

class Program
{
    static void Main(string[] args)
    {
        Console.WriteLine("Hello, world");
    }
}

COBOL

IDENTIFICATION DIVISION.
PROGRAM-ID.     HELLO-WORLD.

ENVIRONMENT DIVISION.

DATA DIVISION.

PROCEDURE DIVISION.
DISPLAY "Hello, world!".
STOP RUN.

Common Lisp

(format t "Hello, World!~%")

FORTRAN

PROGRAM HELLO
  PRINT *, 'Hello, world!'
END

FoxPro

MESSAGEBOX("Hello, world!")

Haskell

module Main where

main :: IO ()
main = putStrLn "Hello World!"

Java

class HelloWorld {  
  public static void main(String[] args) {
    System.out.println("Hello, World!");
  }
}

JavaScript

Kasutades teateakent:
alert("Hello, world!");
või kirjutades veebilehele:
document.write("Hello, world");

Pascal

program Hello;  {this line is optional}
begin
  writeln('Hello, World!');
end.

Perl

print "Tere, maailm!\n";

PHP

<?php
echo "Hello, World!";
?>

PL/I

Test: proc options(main) reorder;
  put skip edit('Hello, world!') (a);
end Test;

Prolog

<<hello_world.pl>>=
hello_world :- write('Hello World!').

Python

print('Hello, world!')

R

cat("Hello, world!\n")

Ruby

puts "Hello, world!"

Seed7

$ include "seed7_05.s7i";

const proc: main is func
  begin
    writeln("Hello, world!");
  end func;

Simula

BEGIN
    OutText("Hello, world!");
    OutImage;
END

Smalltalk

Transcript show: 'Hello, world!'; cr

Visual Basic

Kasutades teateakent:
 MsgBox "Hello, world!"
Kirjutades konsooli:
Console.write("Hello, world!")
Tallinna Nikolai kabel

Balti jaama kabel oli õigeusu kiriku sakraalhoone Tallinna kesklinnas, Balti jaama peahoone vastas.
Kabel ehitati 1903. aastal insener A. Safronovi projekti järgi ja pühitseti 23. aprillil 1904 (vkj). Kabel allus Tallinna Nikolai kirikule.
Kabel lammutati 1920. aastate alguses.
Hans Axel von Fersen

Krahv Hans Axel von Fersen (4. september 1755 – 20. juuni 1810) oli Rootsi aadlik, sõjaväelane ja diplomaat, tuntud ka kui Prantsuse kuninganna Marie Antoinette'i väidetav armuke. Ta põlvnes Eestiga seotud Fersenite aadlisuguvõsast.
Hans Axel von Fersen sündis Rootsi feldmarssali, riigimarssali ja riiginõuniku Fredrik Axel von Ferseni (1719–1794) ja Hedvig Catharina De la Gardie (1732–1800) pojana. 
Astus 1779 Prantsusmaa teenistusse ja osales Ameerika Ühendriikide iseseisvussõjas, kus paistis 1781. aastal silma Yorktowni piiramise ajal. Aastal 1785 ülendati koloneliks.
1771. aastast oli tuttav Prantsusmaa tulevase kuninganna Marie Antoinette'iga, olles väidetavalt hiljem, 1780. aastatel viimase armuke.
1784–1788 viibis Rootsis kuningas Gustav III teenistuses, osales 1788 Vene-Rootsi sõjas. Saadeti Gustav III usaldusmehena sama aasta lõpus uuesti Pariisi. 1791. aastal valmistas ta ette Prantsuse kuningaperekonna põgenemise Pariisist Montmédysse. 21. juunil toimunud põgenemiskatse ebaõnnestus ja kuninglik perekond tabati 24 tundi hiljem Varennes'is.
Hiljem osales diplomaatilistel missioonidel Austrias ja Belgias, Rootsisse pöördus tagasi alles 1794. aastal. 1796 Gustav IV troonile tõustes naasis õukonda, nimetati 1799. aastal Uppsala Ülikooli kantsleriks ja ülendati 1801. aastal riigimarssaliks.
1810 hukkus ta Stockholmis puhkenud rahvarahutustes – raevunud inimesed tapsid ta populaarse troonipärija Carl Augusti matuseprotsessiooni ajal, süüdistades teda (ilmselt täiesti alusetult) printsi mõrvamises.
Pjotr Koševoi

Pjotr Kirillovitš Koševoi (21. (8.) detsember 1904 – 30. august 1976) oli NSV Liidu sõjaväelane, auastmelt Nõukogude Liidu marssal.

Biograafia

Pjotr Koševoi sündis Hersoni kubermangus Aleksandria linnas, põlvnedes talupoegade perekonnast.
1920. aastal liitus Koševoi Punaarmeega, võttes osa Vene kodusõjast. 1927. aastal astus Koševoi ratsaväe kooli, kus teenis peamiselt juhtivatel ametikohtadel staabis. 1939. aastal lõpetas Frunze-nimelise sõjaakadeemia.
Enne 1941. aasta suvel puhkenud sõda NSV Liidu ja Saksamaa vahel, töötas diviisis staabiülemana, olles auastmelt polkovnik. Kuni 1943. aasta septembrini oli Koševoi laskurdiviisi ülem, pärast seda juhtis aga laskurkorpust ning viis läbi mitmeid sõjalisi manöövreid, paistes eriti silma lahingutes Sevastoopoli ja Königsbergi pärast. Sõja lõpuks oli ta välja teeninud kindralleitnandi auastme. Vahetult pärast sõja lõppu peetud võiduparaadil esindas ta Punasel väljakul 3. Valgevene rinde üht esinduspolku.
Sõjajärgsel ajal oli mitmel ametikohal armees: armee komandör (1946–1955),Ida-Saksamaal asunud Nõukogude väegrupi ülemjuhataja esimene asetäitja (1955–1957), Siberi sõjaväeringkonna vägede juhataja (1957–1960), Kiievi sõjaväeringkonna juhataja (1960–1965) ning viimaks Ida-Saksamaal asetseva Nõukogude väegrupi ülemjuhataja (1965–1969).
1968. aastal Tšehhoslovakkias aset leidnud sündmuste käigus osales ka Koševoi juhitud 20. kaardiväe armee, mis suutis hõivata mitmeid objekte Prahas.
Oktoobris 1969 taandati Koševoi Ida-Saksamaal asetsenud Nõukogude vägede ülema ametipostilt ja asendati marssal Viktor Kulikoviga. Kuni oma surmani oli Koševoi kindralinspektori nominaalsel ametikohal NSV Liidu Kaitseministeeriumis.
Pjotr Kirillovitš Koševoi suri 30. augustil 1976 Moskvas ning on maetud Novodevitšje kalmistule.
Pjotr Koševoi oli kommunistliku partei liige 1925. aastast, NLKP Keskkomitee liige 1961–1971 ning NSV Liidu Ülemnõukogu saadik 1966–1974.
Raikküla valla vapp

Raikküla valla vapp on Rapla maakonnas asunud endise Eesti haldusüksuse Raikküla valla vapp.
Vapp kinnitati 12. juunil 1997, kuid vapi sünnipäevaks peetakse 19. oktoobrit 1997.

Vapi kirjeldus

Rohelisel kilbil kuldne ristikuleht ja hõbedane müüritisega vapitüvi.

Põhjendus

Vapikilbi roheline värvus tähendab üldiselt noorust ja lootust; siin aga looduslähedust ja vallaelanike põhitegevust – põllumajandust. Kuldne ristikuleht sümboliseerib samuti põlluharimist ja karjakasvatust – kohaliku rahva põlist elatise ja jõukuse allikat; kolm ristikulehe südamekujulist haru meenutavad ka veel valla kolme peamist keskust – Purku, Raikküla ja Tamme küla. Ristikuleht on ühtlasi ristiusu jumaliku kolmainsuse sümbol. Hõbedane müüritisega vapitüvi on Raikküla valla paese pinnase võrdkuju.
Honey and Clover

"Honey and Clover" (ハチミツとクローバー Hachimitsu to Kurōbā) on Jaapani mangasari, mis kujutab rühma kunstitudengite elu ja suhteid. Selle autor on Chika Umino.
See ilmus aastatel 2000–2006 ajakirjades CUTiEcomic, Young YOU ja Chorus, ning kogumikuna kümnes köites. Manga põhjal valmis kahe hooajaga animesari, mis jooksis telekanalis Fuji TV 2005. ja 2006. aastal. Samuti tehti sarja põhjal film, mis esilinastus Jaapani kinodes 22. juulil 2006.
Kiivilased

Kiivilased (Apterygidae) on Uus-Meremaa endeemne lennuvõimetute lindude sugukond, milles on 1 perekond (kiivi) 6 liigiga: pruunkiivi, põhjasaare pruunkiivi, väikekiivi, täpikkiivi ja rowi kiivi.
Kiivid on umbes kanasuurused. Erinevalt teistest lindudest asetsevad kiivide sõõrmeavad noka tipus. Haistmine on neil hea. Nokatüvikul on vibrissid ehk harjassuled.
Arheoloogiamälestis

Arheoloogiamälestis ehk muistis ehk muinasjäänus on kultuurimälestis, mis on tekkinud inimtegevuse tagajärjel kaugemas minevikus ja säilinud praeguseni, ning mis kannab infot nii ajalooallikana kui ka teadusliku uurimise objektina. Arheoloogiamälestisi jaotatakse kinnis- ja vallasmuististeks.
Kinnismuistised on nt muistne asulakoht, linnamägi, laagripaik, lahingupaik, põld, tee jäänus, kalmistu. Vallasmuistised on nt tööriist, tarberiist, liiklusvahend, relv, ehe, savinõu, münt.